Jeopardy

På tide å repetere og oppsummere det vi har lært i løpet av skoleåret? Å spille Jeopardy er en måte å gjøre dette på. La elevene være med å lage oppgavene.

* Velg 5 fem temaer dere har vært innom i år, for eksempel *Famous people*, *Books*, *Sports*, *English-speaking countries* og *The body*. Hvert tema får sin egen farge.
* Gi hver elev fem ark, ett i hver temafarge. Nå skal de lage en oppgave til hvert tema. Minn dem på at de ikke skal skrive oppgavene som spørsmål, men som svar, for eksempel: «He was the first person to set foot on the moon». Når elevene spiller og får denne oppgaven, skal de stille spørsmålet: «Who was Neil Armstrong?»
* Samle inn oppgavene og heng dem opp på tavla i fem kolonner med den tomme siden ut, én for hvert tema, og fem rader, fra 100 til 500 poeng, slik:

|  |  |  |  |  |  |
| --- | --- | --- | --- | --- | --- |
| Poeng | Famous people | Books | Sports | English-speaking countries | The body |
| 100 |  |  |  |  |  |
| 200 |  |  |  |  |  |
| 300 |  |  |  |  |  |
| 400 |  |  |  |  |  |
| 500 |  |  |  |  |  |

* Del elevene i grupper på fire, og velg en gruppe som skal starte konkurransen.
* Gruppen velger seg en kategori (for eksempel *Books*) og et nivå (for eksempel 100). Snu lappen som henger der og les oppgaven.
* Elevene i gruppa gjetter på riktig spørsmål. NB: Husk at elevene må formulere seg i spørsmålsform for å få poeng. Glemmer de dette, kan en annen gruppe straks ta ordet og stille riktig spørsmål.
* Dersom en gruppe svarer riktig, får de poengsummen som hører til luken og velger seg deretter en ny luke. Dersom en gruppe svarer feil, kan neste gruppe prøve seg.
* Konkurransen kan også lages i powerpoint, som eksemplene her for 4. trinn og 7. trinn.